Gŵyl yr Urdd, 2001

Cynhaliwyd Gŵyl yr Urdd, 2001 rhwng 30 Mai - 1 Mehefin 2001 oherwydd bu i Glwy'r traed a genau orfodi gohirio Eisteddfod yr Urdd yn 2001. Rhag siomi'r cystadleuwyr a'r cynulleidfaoedd, penderfynwyd cynnal yr eisteddod ar deledu, radio ac ar y we, a hynny o ddwy ganolfan yng Nghymru - Caernarfon a Llanelli.
Gŵyl dridiau oedd Gŵyl yr Urdd, 2001. Roedd yr eisteddfod y flwyddyn honno i fod i'w chynnal yng Nghaerdydd, ond fe'i gohiriwiyd, a chynhaliwyd Eisteddfod Caerdydd a'r Fro yn 2002 yn lle.

Roedd y cystadlaethau i'w clywed yn fyw ar BBC Radio Cymru ac i'w gweld ar S4C a'r we o ddydd Mercher ymlaen. Dyma oedd y tro cynta ers yr Ail Ryfel Byd i'r Eisteddfod gael ei gohirio.

Ymsyg rhai o'r pynciau trafod yn yr Ŵyl oedd bod cystadleuwyr gwaith ysgrifenedig yn cael gormod o help gan athrawon. Trafodwyd hefyd oedd oedd newid enw cystadleuaeth 'Medal y Dysgwyr' i 'Medal y Cymry Cymraeg o Ddewis' yn un llwyddiannus a chywir.

Enillwyr

 Y Goron - Sara Huws o Ysgol Penweddig yn Aberystwyth lle roedd yn astudio Ffrangeg, Cymraeg, Almaeneg, Eidaleg, Siapanaeg a Saesneg.
 Y Gadair - Iwan Rhys o Porthyrhyd a disgybl ym mlwyddyn gynta'r chweched yn Ysgol Maes yr Yrfa, Y Mynydd Mawr, gan astudio Cymraeg, Hanes, Mathemateg a Drama. Aeth yn ei flaen i ennill sawl Cadair arall.
 Y Fedal Ddrama - Luned Emyr o Gaerdydd yn ennill am yr ail waith wedi iddi ennill yn Eisteddfod Llambed yn 1999. Roedd o Fangor yn wreiddiol ond mae wedi symud i Gaerdydd ac yn astudio Cymraeg a Drama yn Aberystwyth.
 Tlws Cyfansoddwr - Dewi Ellis Jones o Borthaethwy oedd yn astudio cerddoriaeth ym Mhrifysgol Bangor, lle roedd yn arbennigo ar yr offerynnau taro. Roedd yn aelod o Gerddorfa Cymru.
 Y Fedal Gelf - 
 Y Fedal Lenyddiaeth - Owain Siôn o Lwyndyrys ger Pwllheli am ei nofel fer ar ffurf dyddiadur, Y Bwli. Roedd ar hyn o bryd yn gwneud ei ymarfer dysgu cyn cychwyn fel athro yn Ysgol Gyfun Glantaf, ym mis Medi. Fe raddiodd o Brifysgol Bangor cyn gwneud MA yno mewn ysgrifennu creadigol.
 Medal y Dysgwr - gelwyd y gystadleuaeth yn Medal y Cymry Cymraeg o Ddewis. Yr Enillydd oedd Gail Lewis o Ysgol Uwchradd Llanidloes. Roedd yn ferch ffarm a ysbrydolwyd i ddechrau dysgu Cymraeg gan ei diweddar daid a fu farw y llynedd.

Gweler hefyd
 Medal Ddrama Eisteddfod yr Urdd - rhestr enillwyr

Cyfeiriadau

Dolenni allanol
Tudalen BBC Cymru


Categori:Urdd Gobaith Cymru
Gŵyl yr Urdd, 2001
2001
Ar-lein